Kildeparken var søndag eftermiddag fyldt til bristepunktet til årets Børnekarneval, og kostumemoden var tydelig - superhelte og prinsesser hittede.

Søndag samledes børn og forældre til optog gennem Aalborgs gader, da karnevalsugen for alvor blev skudt i gang med børnenes karnevalsfest. Optoget snoede sig gennem midtbyen og endte ved Kildeparken, hvor børnene kunne boltre sig i hoppeborge og høre musik. Selv om der var masser forskellige kostumer, så var der alligevel en tydelig tendens i børnenes valg af udklædning - drengene gik efter seje superhelte, og pigerne var yndige feer og prinsesser. Karneval fortsætter ugen igennem med blandt andet med kåringen af årets karnevalsgruppe fredag og den store parade på lørdag. Her deltager hvert år op mod 25.000 udklædte karnevalsgæster.